เคทีซีกำไรสุทธิครึ่งปี2,913ล้านบาท คุมNPLต่ำอุตสาหกรรม
เคทีซีกำไรสุทธิครึ่งปี2,913ล้านบาท คุมNPLต่ำอุตสาหกรรมเคทีซีกำไรสุทธิครึ่งปีแรก 2562 โตเกินคาด 16% คุม NPL ทั้งธุรกิจบัตรเครดิตและสินเชื่อบุคคลต่ำกว่าอุตสาหกรรม
14 ส.ค. 2562

เคทีซีกำไรสุทธิครึ่งปี2,913ล้านบาท คุมNPLต่ำอุตสาหกรรมเคทีซีกำไรสุทธิครึ่งปีแรก 2562 โตเกินคาด 16% คุม NPL ทั้งธุรกิจบัตรเครดิตและสินเชื่อบุคคลต่ำกว่าอุตสาหกรรม
นายระเฑียร ศรีมงคล ประธานเจ้าหน้าที่บริหาร เคทีซี หรือ บริษัท บัตรกรุงไทย กล่าวว่า ในช่วงครึ่งปีแรกเคทีซียังมีผลการดำเนินงานที่เติบโตเกินคาด โดยสามารถสร้างรายได้เติบโตต่อเนื่องจากปริมาณการใช้จ่ายผ่านบัตรและยอดลูกหนี้ของสินเชื่อบุคคลที่ขยายตัวเพิ่มขึ้น เนื่องจากมีการควบคุมคุณภาพพอร์ตที่ดี มีอัตราหนี้เสียที่ต่ำ ทำให้ผลประกอบการของบริษัทสูงขึ้นอย่างต่อเนื่อง โดยมีกำไรสุทธิเพิ่มขึ้นจากช่วงเดียวกันของปีก่อนหน้า 16% หรือเท่ากับ 2,913 ล้านบาท
ในขณะที่กำไรสุทธิในไตรมาส 2 เท่ากับ 1,323 ล้านบาท เนื่องจากมูลค่าการตั้งสำรองหนี้สงสัยจะสูญเพิ่มขึ้น และปัจจัยอื่นๆ ที่ทำให้การติดตามหนี้คืนมีความยากขึ้น รายได้หนี้สูญได้รับคืนเติบโตในลักษณะชะลอตัว รวมทั้งสภาวะการแข่งขันสูงของธุรกิจสินเชื่อเพื่อผู้บริโภค ความท้าทายของพฤติกรรมผู้บริโภคที่เปลี่ยนแปลง ผลกระทบจากเทคโนโลยีที่มีการพัฒนารวดเร็ว
ข้อมูล ณ วันที่ 30 มิ.ย. 2562 เคทีซีมีสินทรัพย์รวมเท่ากับ 78,356 ล้านบาท เพิ่มขึ้น 9% จากช่วงเดียวกันของปีก่อนหน้า โดยสินทรัพย์ที่สร้างรายได้หลักให้กับบริษัทฯ อยู่ในรูปของลูกหนี้การค้าสุทธิ คิดเป็น 91% ของสินทรัพย์รวม โดยพอร์ตลูกหนี้การค้ารวมเท่ากับ 77,121 ล้านบาท ฐานสมาชิกรวม 3.4 ล้านบัญชี เติบโต 8.8% แบ่งเป็นบัตรเครดิต 2,405,570 บัตร ขยายตัว 6.9% ยอดลูกหนี้บัตรเครดิตรวม 49,658 ล้านบาท สัดส่วนของลูกหนี้บัตรเครดิตเทียบกับอุตสาหกรรมปัจจุบันอยู่ที่ 12.5% อัตราเติบโตการใช้จ่ายผ่านบัตรเครดิตเคทีซีรวมเท่ากับ 10.5% (อุตสาหกรรมเติบโต 8.2%) ส่วนแบ่งการตลาดของการใช้จ่ายผ่านบัตรเท่ากับ 11.3%
สำหรับหนี้ที่ไม่ก่อให้เกิดรายได้ (NPL) รวมของบริษัทอยู่ที่ 1.13% ลดต่ำลงต่อเนื่องจาก 1.27% NPL บัตรเครดิตอยู่ที่ 1.01% ลดลงจาก 1.08% (อุตสาหกรรม 1.85%) สินเชื่อบุคคล 985,037 บัญชี ขยายตัว 13.6% ยอดลูกหนี้สินเชื่อบุคคลรวม 27,177 ล้านบาท สัดส่วนลูกหนี้สินเชื่อบุคคลเทียบกับอุตสาหกรรมเท่ากับ 5.1% และ NPL ของสินเชื่อบุคคลอยู่ที่ 0.81% เพิ่มเล็กน้อยจาก 0.77% (อุตสาหกรรม 3.49%) โดยสัดส่วนค่าเผื่อหนี้สงสัยจะสูญต่อ NPL ยังคงมูลค่าสูงที่ 622% เมื่อเทียบกับช่วงเดียวกันของปีก่อนอยู่ที่ 605%